KIRJALLINEN KYSYMYS E-1423/01 esittäjä(t): Cristiana Muscardini (UEN) komissiolle. Siirtolaiset ja heidän sopeutumisensa.



Virallinen lehti nro 350 E , 11/12/2001 s. 0151 - 0152



KIRJALLINEN KYSYMYS E-1423/01 esittäjä(t): Cristiana Muscardini (UEN) komissiolle (17. toukokuuta 2001) Aihe: Siirtolaiset ja heidän sopeutumisensa Muutama päivä sitten ilmestyi uutinen, jonka mukaan Saksan hallitus on antanut lakiesityksen pakollisten saksan kurssien järjestämisestä yhteisön ulkopuolisille siirtolaisille. Esityksessä määrätään myös rangaistuksista niille, jotka eivät näitä kursseja käy. Rangaistukset johtavat pahimmassa tapauksessa maastakarkotukseen. Taas yksi EU:n jäsenvaltio on toiminut täysin irrallaan muista jäsenvaltioista siirtolaisasioissa, mikä osoittaa, että ollaan vielä kaukana yhteisestä politiikasta, jolla tätä ilmiötä voitaisiin käsitellä realistisesti. 1. Onko komissio arvioinut Saksan lakiesityksen yhteensopivuutta EU:n siirtolaisuutta koskevan lainsäädännön kanssa? 2. Aikooko komissio toimia sen puolesta, että siirtolaisuus katsotaan eurooppalaiseksi ilmiöksi ja laaditaan yhteinen politiikka, jossa unionilla on ohjaava rooli jäsenvaltioiden valintojen suhteen ja jossa määritellään tarkasti milloin karkotuksiin pitää turvautua? 3. Eikö Saksan omaksuma lähestymistapa sopivin muutoksin voisi helpottaa sopeutumisprosessia sellaisille yhteisön ulkopuolisille siirtolaisille, jotka ovat päättäneet elää Euroopassa ja jotka merkitsisivät unionille todellista rikkautta, jos heitä ei jätettäisi yhteiskunnan ulkopuolelle? 4. Pitäisikö oleskelulupien myöntämisessä ryhtyä soveltamaan politiikkaa, jossa otettaisiin huomioon siirtolaisten käyttäytymisen lisäksi se kuinka hyvin he osaavat asuinmaansa kieltä? António Vitorinon komission puolesta antama vastaus (27. heinäkuuta 2001) Arvoisaa parlamentin jäsentä pyydetään tutustumaan vastaukseen, jonka komissio on antanut Hernández Mollarin esittämään kirjalliseen kysymykseen E-1273/01(1). Siinä käsitellään komission ehdotuksia, jotka liittyvät maahanmuuttovirtojen hallintaa koskevaan uuteen kattavaan lähestymistapaan ja erityisesti yhteiseen maahanmuuttopolitiikkaan. Komissio tietää, että Saksan hallitus tarkastelee parhaillaan uudelleen maan maahanmuuttolainsäädäntöä. Sekä liittotasavallan että muiden jäsenvaltioiden edustajien kanssa on käyty alustavia keskusteluja luonnoksesta direktiiviksi kolmansien maiden kansalaisten maahantulosta ansiotoiminnan harjoittamista varten(2). Komissio ei kuitenkaan voi kommentoida arvoisan parlamentinjäsenen mainitsemaa Saksan lakiesitystä. Maahanmuuttajien kotouttamista koskevan yhteisen säädöskehyksen odotetaan koskevan mm. maahanmuuttajille myönnettäviä oikeuksia ja muita näkökohtia, jotka on annettava tiedoksi komissiolle. Yhteisön maahanmuuttopolitiikan avoimesta koordinaatiomekanismista(3) on tarkoitus tulla järjestelmä, jonka avulla voidaan arvioida parhaita käytäntöjä ja luoda asteittain yhteiset normit ja vaatimukset sekä kotouttamista että muita maahanmuuttopolitiikan lohkoja varten. Asuinmaan kielen taito on selkeästi merkittävä tekijä kolmansien maiden kansalaisten kotoutumisessa, mutta vastuu kotouttamispolitiikasta kuuluu jäsenvaltiolle, koska sen suunnittelussa on otettava huomioon kansallinen erityistilanne. (1) Katso sivu 108. (2) Ehdotus direktiiviksi kolmansien maiden kansalaisten maahantulon ja oleskelun edellytyksistä palkkatyötä tai itsenäistä ammatinharjoittamista varten (KOM(2001) 386, 12.7.2001). (3) Komission tiedonanto neuvostolle ja Euroopan parlamentille yhteisön maahanmuuttopolitiikkaan sovellettavasta avoimen koordinaation menetelmästä (KOM(2001) 387, 12.7.2001).